IV.
Dôvodová správa
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 179/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky č. 294/2002 Z. z.
I. Všeobecná časť
Nutnosť vypracovania novely v oblasti skúšobníctva a posudzovania zhody výbušnín na civilné použitie vyplýva z požiadaviek Komisie Európskej únie vyžadovaných v rámci implementácie európskej legislatívy vnútorného trhu do národnej legislatívy Slovenskej republiky.
Schválením návrhu nariadenia vlády sa zabezpečí transpozícia Smernice Komisie 2004/57/ES z 23. apríla 2004 o určovaní pyrotechnických výrobkov a určitých druhov munície na účely smernice Rady 93/15/EHS o zosúladení ustanovení vzťahujúcich sa na uvádzanie výbušnín určených na civilné účely na trh a na dohľad nad nimi do  právneho poriadku Slovenskej republiky.
Podľa článku tri transponovanej Smernice Komisie členské štáty najneskôr do 31.12.2004 prijmú a uverejnia právne predpisy na dosiahnutie súladu so smernicou, tak aby tieto právne predpisy boli uplatňované najneskôr od 31. januára 2005.
Návrh novely nariadenia vlády Slovenskej republiky, ktorým sa ustanovujú podrobnosti o technických požiadavkách na výbušniny na civilné použitie je v súlade s ústavou a ďalšími zákonmi platnými v Slovenskej republike. Predkladaný návrh nariadenia nepredstavuje žiadne nároky na štátny rozpočet ani na rozpočty obcí a vyšších územných celkov a taktiež nebude mať vplyv na zamestnanosť v Slovenskej republike, čo nám potvrdilo aj Ministerstvo financií SR vo svojom liste č. MF/12471/2004-81 zo dňa 25. novembra 2004, a preto nie je potrebné ho prerokovať v Rade hospodárskej a sociálnej dohody SR podľa zákona č. 106/1999 Z. z. Navrhované nariadenie vlády negatívne neovplyvní životné prostredie Slovenskej republiky.
Predkladaný návrh bol zaslaný na medzirezortné pripomienkové konanie, oslovených bolo 39 subjektov, 11 subjektov svoje stanovisko nezaslalo, bez pripomienok bolo stanovisko 22 subjektov a pripomienky uplatnilo 6 subjektov. K návrhu neboli vznesené žiadne zásadné pripomienky. Väčšina pripomienok bola zapracovaná do textu predkladaného návrhu nariadenia vlády Slovenskej republiky. Návrh bol prerokovaný Legislatívnou radou vlády SR dňa 11.1.2005 a všetky pripomienky boli zapracované. Návrh sa predkladá bez rozporov.

Doložka zlučiteľnosti nariadenia vlády s právom Európskej únie
1.	Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2.	Názov návrhu nariadenia vlády: Nariadenie vlády Slovenskej republiky, ktorým sa mení a dopĺňa nariadenie vlády Slovenskej republiky č. 179/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky č. 294/2002 Z. z.
3.	a) Identifikácia predmetu návrhu právneho predpisu z pohľadu Zmluvy o pristúpení SR k Európskej únii, najmä z Aktu o podmienkach pristúpenia a jeho príloh z hľadiska plánu legislatívnych úloh vlády SR:
-	Z čl. 53 Aktu o podmienkach pristúpenia vyplýva pre SR, že je považované za adresáta smerníc a rozhodnutí v zmysle článku 249 zmluvy o ES a článku 161 zmluvy o Euratom za predpokladu, že tieto smernice a rozhodnutia boli adresované všetkým členským štátom.
-	Z Aktu o podmienkach pristúpenia nevyplývajú vzhľadom na predmet úpravy návrhu žiadne prechodné obdobia.
-	Návrh právneho predpisu nie je uvedený v Pláne legislatívnych úloh vlády SR na rok 2004.
b) Identifikácia záväzkov vyplývajúcich z návrhu gestorstva smerníc:
Z uznesenia vlády SR č. 940 zo 6. októbra 2004 k návrhu na určenie gestorských ústredných orgánov štátnej správy, zodpovedných za prebratie smerníc a vypracovanie tabuliek zhody k návrhom slovenských všeobecne záväzných právnych predpisov vyplýva predsedovi ÚNMS SR povinnosť prebrať smernicu č. 32004L0057 do 31. 12. 2004.
4.	a) V práve Európskych spoločenstiev je upravená problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 179/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky č. 294/2002 Z. z. Smernicou Rady 93/15/EHS z 5. apríla 1993 o harmonizácii predpisov týkajúcich sa uvádzania výbušnín na trh a ich kontroly na civilné použitie a Smernicou Komisie 2004/57/ES z 23. apríla 2004 o určovaní pyrotechnických výrobkov a určitých druhov munície na účely smernice Rady 93/15/EHS o zosúladení ustanovení vzťahujúcich sa na uvádzanie výbušnín určených na civilné účely na trh a na dohľad nad nimi.
5.	Vyjadrenie stupňa zlučiteľnosti návrhu s právnou normou Európskych spoločenstiev - Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 179/2001 Z. z., ktorým sa ustanovujú podrobnosti o technických požiadavkách a postupoch posudzovania zhody na výbušniny na civilné použitie v znení nariadenia vlády Slovenskej republiky č. 294/2002 Z. z. je úplne kompatibilný.
6.	Gestor ÚNMS SR.
7.	Účasť expertov bezpredmetná.

II. Osobitná časť
	K článku I
K bodu 1
Spresnenie pôvodného znenia textu § 1 ods. 1.
K bodu 2
Navrhnuté nové znenie písmena e) zjednocuje pojmy pyrotechnický výrobok a pyrotechnický predmet.
K bodu 3
Navrhnuté nové písmeno rozširuje negatívne vymedzenie okruhu výrobkov, na ktoré sa nevzťahuje predmetné nariadenie vlády, tak ako to vyplýva zo Smernice Komisie 2004/57/ES. Určenie vykoná výrobca, jeho splnomocnenec alebo dovozca.
K bodu 4
Ide o doplnenie príloh I. a II. zo Smernice Komisie 2004/57/ES.
K bodu 5
Jedná sa o uvedenie novej preberanej smernice v prílohe č. 5.

K článku II
Účinnosť nariadenia sa navrhuje 1. marca 2005.